शणै गोंयबाबां कडल्यान स्फूर्त घेवची ती ह्या कारणा खातीर. तांच्या भूलविद्या विद्वान आबे फ़ारिय हांच्या पुस्तकाची पारायणां करचीं. पुण्यात्मो राम कामती हें पुस्तक परत परत वाचचें, बाबूमामालो पणस, वासशणैली पोपाय निबंद वाचचे. वाचप्यांची कोंकणी लखलखीत, धश्टपुश्ट जातली. घांसून पुसून निवळ जातली. बेठोच कोंकणी म्हजी मायभास म्हणत जप केलो म्हूण कांय साध्य जावचेंना. गोंयबाब वाचल्यार कोंकणी बरोवपाक एक आत्मविश्वास येतलो.
